再次韻
作者：陳造
朝代：宋

paragraphs: 載羽其觴，客遄于行。
歸從我私，茲焉用情。
一奇搴秀，萬金論士。
生世已後，識古君子。
宮倡羽隨，至樂則和。
俚音間之，人謂斯何。
潔不容緇，薰不蕕改。
言受此柄，劣副期待。
斯道在公，九報其章。
人徯時施，躋之阜康。
曾是偉人，而未聞政。
袖司命手，旁睨世病。
海瀕埤污，蒼山周遭。
觴詠翺翔，樂殊爾曹。
盍攄胸奇，煥我王度。
盍提公言，闢我賢路。
赫日中天，麗彼南山。
賡歌交修，不靦其顔。
有鉛者刀，用或一切。
雲龍從之，無重此別。